Szám: HIV/1484-14/2017.

**ÓVODAI-BÖLCSŐDEI BEÍRATÁS**

Értesítem a Tisztelt Szülőket, hogy Zalaszentgrót Város Önkormányzatának Képviselő-testülete a 24/2017. (III. 30.) sz. határozata alapján a Zalaszentgróti Napköziotthonos Óvoda és Egységes Óvoda-bölcsődében (székhely: 8790Zalaszentgrót, Batthyány u. 28.) a 2017/2018. nevelési évre vonatkozóan a leendő óvodások és bölcsődések beiratkozásának időpontjaként

***2017. május 17-18. (szerda-csütörtök)***

napját fogadja el. Az óvodában ezeken a napokon *8.00-16.00 óra* között fogadják a Tisztelt Szülőket. Jelentkezni a meghirdetett időpontban a lakóhely szerinti körzetileg illetékes vagy választott köznevelési intézményben lehet. A gyermeket elsősorban abba az óvodába kell felvenni, amelynek körzetében lakik vagy ahol szülője dolgozik. A Zalaszentgróti Napköziotthonos Óvoda és Egységes Óvoda-bölcsőde felvételi körzete Zalaszentgrót és Sénye közigazgatási területére terjed ki.

**Kötelező a gyermek óvodába történő jelentkeztetése, ha 2017. augusztus 31-ig a 3. életévét betölti, majd a nevelési év kezdő napjától legalább napi 4 órában köteles óvodai foglalkozáson részt venni.**

**Lehetőség van a gyermek óvodába történő jelentkeztetésére, ha a 3. életévét a felvételétől számított fél éven belül betölti, feltéve, hogy minden, a felvételi körzethez tartozó településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.**

**A bölcsődei ellátásra a gyermek 20 hetes korától van lehetőség.**

A jegyző a szülő kérelmére és az óvodavezető, valamint a védőnő egyetértésével felmentést adhat a kötelező óvodai nevelésben való részvétel alól annak az évnek augusztus 31. napjáig, amelyben a gyermek az 5. életévét betölti, ha a gyermek családi körülményei, képességeinek kibontakoztatása, sajátos helyzete indokolja.

Az óvoda felvételt biztosít az integráltan nevelhető sajátos nevelési igényű gyermekek számára is a 8790 Zalaszentgrót, Ady E. u. 2. szám alatti telephelyén. A sajátos nevelési igényű gyermekeket nevelő óvodába való felvételhez az illetékes szakértői bizottság javaslata szükséges.

Az óvodai felvételről az óvodai férőhelyek függvényében az óvoda vezetője dönt az érvényes jogszabályi előírások alapján. Az óvoda vezetője az óvodai felvételi, átvételi kérelem elbírálásáról, a döntést megalapozó indoklással, valamint a fellebbezésre vonatkozó tájékoztatással - a beíratásra kiírt utolsó napot követő 21. munkanapon belül - írásban értesíti a szülőt. A döntéssel szemben fellebbezni a közléstől, ennek hiányában a tudomására jutásától számított 15 napon belül lehet. A fellebbezést a Zalaszentgróti Közös Önkormányzati Hivatal Jegyzőjéhez címezve a felvételt elutasító óvodához kell benyújtani.

Felhívom a Tisztelt Szülők szíves figyelmét, hogy az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, illetőleg akinek a szülői felügyelete vagy gyámsága - kivéve a gyermekvédelmi gyámsága - alatt álló gyermeke ugyanabban az óvodai nevelési évben az iskolai életmódra felkészítő foglalkozásokról igazolatlanul a jogszabályban meghatározott mértéket vagy annál többet mulaszt, **szabálysértést követ el.**

Kérem a Tisztelt Szülőket, hogy **a beíratáshoz vigyék magukkal mind a Szülő, mind pedig a gyermek nevére kiállított személyi azonosítót és lakcímet igazoló hatósági igazolványt.**

Zalaszentgrót, 2017. április 4.

**Baracskai József**

polgármester